
Kétéltű szaporodóhelyek biztosítása vizesélőhely-rekonstrukciókkal

A kétéltűek napjainkban a legveszélyeztetettebb gerinces osztály, fajaik több, mint
harmadát a kihalás fenyegeti. Visszaszorulásukért számos tényező felel melyek közül a
legfontosabbak a klímaváltozás és az élőhelyvesztés. A Kiskunságban jelenleg ennek legfőbb
oka a megfelelő vizesélőhelyek eltűnése, korai kiszáradása. 2021-ben és 2022-ben a Rákosi
Vipera Védelmi Program keretén belül (LIFE18 NAT/HU/000799) a Felső-kiskunsági
Turjánvidéken 23 lápmedence lett kialakítva, mely beavatkozásoknak fő célja a lápi élőhelyek
kiterjedésének növelése volt, ezzel együtt pedig a helyi kétéltű populációk helyzetének javítása.
A lápi életközösség regenerációjának elősegítése érdekében a kikotort medrek egy részében
növénytelepítés, szénaterítés, illetve iszapáthordás történt más, egészséges vizesélőhelyekről.
2024 tavaszán ezen láptó- rekonstrukciókban, emellett csatornákban és természetes
turjánfoltokban gyűjtöttünk előfordulási adatokat a kétéltűek jelenlétéről hálózással,
palackcsapdázással, illetve vizuális és akusztikus kereséssel. A kétéltűek élőhely-foglaltságát
az egyes víztestekben, valamint a vízinövényzet borításának és fajgazdagságának és a
vízmélységnek, illetve a kezelési módszereknek hatását az élőhely-foglaltságra multispecies
occupancy modellekkel becsültük. A terület egyéb vizes élőhelyeivel összevetve elmondható,
hogy a becsült élőhelyfoglaltság majdnem minden faj esetében nagyobb volt a
rekonstrukciókban, mint a természetes típusban és a fajok többségénél nagyobb volt, mint a
csatornákban. A nagyobb vízmélység szinte minden faj esetében pozitív hatással volt az
élőhely-foglaltságra. A legtöbb faj, így a közösségi jelentőségű vöröshasú unka (Bombina
bombina) élőhely-foglaltsága is nagyobb volt azokban a rekonstrukciókban, ahol történt
szénaterítés. Az iszapáthordás minden faj élőhely-foglaltságára nézve pozitív hatással volt.
A vízfelszín alatti növényborítás szintén pozitívan hatott a vöröshasú unka élőhelyfoglaltságára. A növényi fajgazdagság mind a vöröshasú unka, mind a dunai tarajosgőte
(Triturus dobrogicus) esetében pozitív hatást mutatott. Eredményeink alapján a vizesélőhely
rekonstrukciók fontos szaporodóhelyei a kétéltűeknek a területen.



